CELEX: 62021TN0333
Language: lt
Date: 2021-06-14 00:00:00
Title: Byla T-333/21: 2021 m. birželio 14 d. pareikštas ieškinys byloje Ryanair / Komisija

2021 8 2   
            
            
               LT
            
            
               Europos Sąjungos oficialusis leidinys
            
            
               C 310/38
            
         
      2021 m. birželio 14 d. pareikštas ieškinys byloje Ryanair / Komisija
      
      (Byla T-333/21)
      (2021/C 310/51)
      Proceso kalba: anglų
      
         Šalys
      
      
         Ieškovė: Ryanair DAC (Sordsas, Airija), atstovaujama advokatų F.-C. Laprévote, E. Vahida, V. Blanc, S. Rating ir I.-G. Metaxas-Maranghidis
      
         Atsakovė: Europos Komisija
      
         Reikalavimai
      
      Ieškovė Bendrojo Teismo prašo:
      
                  —
               
               
                  panaikinti 2020 m. gruodžio 29 d. atsakovės Sprendimą dėl valstybės pagalbos SA.59188 (2020/NN) – Italija – Alitalia COVID-19 Žalos atlyginimas II (1) ir
               
            
                  —
               
               
                  priteisti iš atsakovės bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdama ieškinį ieškovė remiasi penkiais pagrindais.
      
                  1.
               
               
                  Pirmasis pagrindas grindžiamas tuo, kad atsakovė piktnaudžiavo įgaliojimais ir netinkamai taikė SESV 107 straipsnio 2 dalies b punktą, kai pirmenybę teikė pagalbos peržiūrai ir įšaldė 2017 m. ir 2019 m. neteisėtai Alitalia suteiktos sanavimo pagalbos tyrimą.
               
            
                  2.
               
               
                  Antrasis pagrindas grindžiamas tuo, kad atsakovė netinkamai taikė SESV 107 straipsnio 2 dalies b punktą ir padarė akivaizdžią vertinimo klaidą, kai atliko pagalbos proporcingumo COVID-19 krizės padarytai žalai peržiūrą.
               
            
                  3.
               
               
                  Trečiasis pagrindas grindžiamas tuo, kad atsakovė pažeidė konkrečias SESV nuostatas ir bendruosius Sąjungos teisės principus, kuriais nuo praeito amžiaus devintojo dešimtmečio pabaigos buvo grindžiamas oro transporto liberalizavimas Sąjungoje (t. y. nediskriminavimas, laisvas paslaugų teikimas – oro transportui taikomi Reglamentu (EB) Nr. 1008/2008 (2) – ir įsisteigimo laisvė).
               
            
                  4.
               
               
                  Ketvirtasis pagrindas grindžiamas tuo, kad nepaisydama didelių sunkumų atsakovė nepradėjo oficialios tyrimo procedūros ir pažeidė ieškovės procedūrines teises.
               
            
                  5.
               
               
                  Penktasis pagrindas grindžiamas tuo, kad atsakovė pažeidė pareigą motyvuoti.
               
            
         (1)  OL C 134, 2021, p. 2.
      
         (2)  2008 m. rugsėjo 24 d. Europos Parlamento ir Tarybos reglamentas (EB) Nr. 1008/2008 dėl oro susisiekimo paslaugų teikimo Bendrijoje bendrųjų taisyklių (Tekstas svarbus EEE) (OL L 293, 2008, p. 3).